‘কথায় কথায় চড়-থাপ্পড়, কিল-ঘুষি… আমি যেন একটা… বোধবুদ্ধি নাই। সেইটাও মাইনাই নিছিলাম… একটা জীবন… সেদিন যে কী হইলো… বাইরে থেকে আসছে – পুলাপান দুইটা স্কুল থেকে আসে নাই কেন এখনো, খোঁজ নিই নাই কেন – বইলাই দিলো এমন জোরে একটা থাপ্পড়… মাথাটা ঘুইরা গেল… দরজার পাশে কেন যে সেদিন একটা মুগুর ছিল; জানি না, আমি মুগুর তুইলা ওর মাথায় মারছি। সঙ্গে সঙ্গে শ্যাষ। এখন মনে হয়, বড় পাপ করছি; ফাঁসিই আমার প্রাপ্য। আমি দোষ স্বীকার কইরা ফাঁসিতে যামো ম্যাডাম।’ হু-হু করে কাঁদতে থাকে বকুল; আর দেখি শিরীন মুস্তাফার ফর্সা মুখটি মুহূর্তে কালো হয়ে যায়। স্তব্ধ হয়ে শিরীন বসে থাকেন। বকুল বলতে থাকে – ‘যখনই মারতো লোকটা, আমি চোখ দুইটা বন্ধ করে মাটির দিকে তাকায়া দুই হাত দিয়ে দুই কান বন্ধ করে দিতাম আর মার খাইতাম… দিনের পর দিন। সেইদিন… ঘটনার দিন… চোখ-কান সব খোলা রাখলাম যে ক্যান…!’